Vrou ernstig beseer in N1-ongelukDie ongeluk op die N1 naby Rigelrylaan. (Foto: Twitter/ITRAFFIC) ’n Vrou is Woensdagoggend per helikopter na die Netcare Milpark-hospitaal in Johannesburg vervoer nadat sy in ’n motorongeluk op die N1 naby Rigelrylaan in die ooste van Pretoria betrokke was. Shawn Herbst, woordvoerder van Netcare 911, sê ’n ander motoris het glo die 32-jarige vrou se motor teen die kant getref wat ’n verderebotsing veroorsaak het. Die vrou het ernstige beserings in die voorval opgedoen. Sy is op die toneel gestabiliseer terwyl sy met hidrouliese toerusting uit die wrak van haar motor bevry is. Volgens Herbst het die vrou glo ’n neurologiese besering opgedoen en sy in na Milpark-hospitaal vervoer vir verdere mediese behandeling. Die N1 is kort ná die ongeluk gesluit om plek te maak vir die helikopter om te land. ’n Trompop botsing in die omgewing van Sasolburg in die Vrystaat het intussen vanoggend die lewe van minstens sewe persone geëis. Die ongelukstoneel op die Koppiespad (R82) in die omgewing van Sasolburg. (Foto: ER24) Russel Meiring, woordvoerder van ER24, sê ’n taxi en ’n vragmotor het reg van voor op die Koppiespad (R82) gebots. Paramedici het voor 08:00 by hul aankoms op die toneel albei wrakke langs die pad aangetref. Verskeie pasiënte was in dié stadium in die wrak van die taxi vasgekeer. Minstens sewe passasiers van die taxi is op die toneel dood verklaar, terwyl drie ander op die toneel behandel is. Een van dié beseerdes was in ŉ kritieke toestand. Die beseerdes is na ’n nabygeleë hospitaal gehaas vir mediese behandeling. In Roodepoort, Gauteng, is nóg ses mense tydens ŉ botsing beseer. Twee motors, ’n motorfiets en twee voetgangers was in dié voorval in Florida Park betrokke. Volgens Meiring het paramedici omstreeks 07:30 by hul aankoms op die toneel die motors en motorfiets in die pad aangetref. Verskeie beseerdes het in dié stadium verspreid oor die toneel gelê, terwyl ’n ernstig beseerde vrou vasgekeer was in een van die motorwrakke. Dié motorwrak het op sy sy gelê. Die vrou is uit die motorwrak bevry en op die toneel behandel voordat sy en die ander beseerdes na nabygeleë hospitale gehaas is vir verdere mediese behandeling. Die plaaslike owerhede was vanoggend op al drie tonele om ondersoek in te stel.